**RAPORT PRIVIND SITUAŢIA HIDRO-METEOROLOGICĂ ŞI A CALITĂŢII MEDIULUI**

**în intervalul 19.09.2024, ora 08.00 – 20.09.2024, ora 08.00**

1. ***SITUAŢIA HIDRO-METEOROLOGICĂ***

**1. Situația și prognoza hidrologică pe râurile interioare şi Dunăre din 20.09.2024, ora 07.00**

**RÂURI**

Debitele au fost în creștere, ca urmare a precipitațiilor prognozate și propagării, pe râurile din bazinele hidrografice Siret, Prut și pe râurile din Dobrogea.

Pe celelalte râuri, debitele au fost în scădere, exceptând râurile din bazinele hidrografice: Crasna, Barcău, Bârzava, Moravița, Caraș, Nera, Cerna, Jiu, Olt, Vedea, Argeș și Ialomița, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-90%, mai mari pe râurile din bazinul inferior al Crasnei, bazinul superior al Mureșului, pe cursul Bârladului, pe afluenții din bazinele inferioare ale Siretului şi Prutului și mai mici pe râurile din bazinele hidrografice: Iza, Timiș, Moravița, Caraș, pe unii afluenți din bazinul mijlociu al Jiului, bazinul mijlociu și inferior al Oltului, pe unii afluenți din bazinul Argeșului.

Este în vigoare **AVERTIZAREA HIDROLOGICĂ** nr. 94 din 19.09.2024.

Nivelurile pe râuri la stațiile hidrometrice se situează sub **COTELE DE ATENȚIE.**

Debitele vor fi în scădere, exceptând cursul Siretului, cursul Prutului şi afluenții aferenți bazinului inferior şi cursurile mijlocii şi inferioare ale râurilor: Suceava, Moldova, Bistrița, Trotuş, Putna, Rm. Sărat, Buzău şi Bârlad, unde vor fi în creştere prin propagare.

Pe râurile din bazinele hidrografice: Crasna, Barcău, Bârzava, Moravița, Caraş, Nera, Cerna, Jiu, Olt, Vedea, Argeș şi Ialomița, debitele vor fi relativ staționare.

Sunt posibile scurgeri importante pe versanți, torenți, pâraie şi creșteri de niveluri și debite, pe unele râuri mici din zonele de deal și de munte,cu posibile depășiri ale **COTELOR DE APĂRARE**, pe râurile din Dobrogea, pe cele din bazinul Bahluiului, din bazinul superior şi mijlociu al Bârladului, pe afluenții de stânga din bazinul inferior al Siretului şi pe afluenții din bazinul inferior al Prutului, ca urmare a precipitațiilor prognozate, însemnate cantitativ şi propagării.

Se menține în vigoare **AVERTIZAREA HIDROLOGICĂ** nr. 94 din 19.09.2024, până la ora 12:00.

**DUNĂRE**

Debitul la intrarea în țară (secțiunea Baziaș) în intervalul 19.09 – 20.09.2024 a fost în creștere având valoarea de 5100 m3/s, peste media multianuală a lunii septembrie (3800 m3/s).

În aval de Porţile de Fier, debitele au fost în creștere.

Debitul la intrarea în țară (secțiunea Baziaș), va fi în creștere (5800 m3/s).

În aval de Porțile de Fier, debitele vor fi în creștere.

**2.** **Situația meteorologică în intervalul 19.09.2024, ora 07.00 – 20.09.2024, ora 07.00**

**ÎN ŢARĂ**

În partea de vest-sud-vest a țării, valorile termice -comparabile cu cele din ziua anterioară și local chiar mai ridicate- sau situat ușor peste normele perioadei; în restul teritoriului însă temperaturile au fost în scădere, pe alocuri semnificativă, astfel că vremea a fost răcoroasă. O arie de nebulozitate compactă a fost prezentă la începutul intervalului în regiunile estice și sud-estice, apoi înnorările s-au extins spre nord-vest, centru și sud; în cursul nopții, cerul a fost mai mult noros în sud-sud-vest, în timp ce în restul teritoriului s-a degajat treptat. A plouat pe arii extinse în Moldova, iar în Dobrogea au fost averse însoțite izolat de descărcări electrice; cantitățile de apă au depășit pe alocuri 15...20 l/mp. Ploi slabe au fost local în zona Carpaților Orientali și Meridionali și în Muntenia, izolat în Transilvania și Maramureș, iar noaptea pe suprafețe mici și în Oltenia și sudul Banatului. Vântul a avut intensificări în Dobrogea, estul Munteniei și sudul extrem al Moldovei, iar noaptea și în sudul Banatului, cu rafale în general de 50...60 km/h, la altitudini mari la munte, în special în Carpații Orientali (cu până la 70 km/h) și pe areale mai restrânse și cu viteze mai mici, în celelalte zone. În a doua parte a nopții, izolat în centrul teritoriului s-a format ceață. Temperaturile maxime s-au încadrat între 13 grade la Joseni și Întorsura Buzăului și 27 de grade la Moldova Veche, Calafat, Băilești și Bechet, iar la ora 6 valorile termice erau cuprinse între 2 grade la Toplița și 22 de grade la Sulina.

*Observație: de ieri de la ora 6 a fost în vigoare 1 mesaj de atenționare cod galben pentru fenomene meteorologice periculoase imediate, emis de către SRPV Sibiu.*

**LA BUCUREŞTI**

Vremea a devenit răcoroasă. Cerul a fost înnorat în mare parte a intervalului, iar în cursul după-amiezii și la începutul nopții temporar a plouat slab. Vântul a suflat slab în prima parte a zilei, apoi a devenit în general moderat (rafale în jurul a 35 km/h în cursul nopții). Temperatura maximă a fost de 18 grade la Afumați, 19 grade la stația meteo Băneasa și 21 de grade la Filaret, iar la ora 6 se înregistrau 15 grade.

**3. Prognoza meteorologică în intervalul 20.09.2024, ora 07.00 – 21.09.2024, ora 07.00**

**ÎN ŢARĂ**

Vremea se va ameliora sub aspectul ploilor, iar valorile termice se vor situa în jurul mediilor multianuale specifice pentru această dată. Cerul va fi variabil, cu înnorări temporare în sudul Banatului, Oltenia, sudul Munteniei și al Dobrogei, precum și în zona Carpaților Meridionali, unde izolat vor mai fi ploi slabe. Vântul va sufla slab și moderat, cu ușoare intensificări îndeosebi pe parcursul zilei în regiunile sudice și în zonele de munte, în general cu viteze de 40...50 km/h, dar mai mari pe litoral până spre 60...65 km/h. Temperaturile maxime se vor situa între 18 și 25 de grade, iar cele minime între 4 și 16 grade, cu valori mai scăzute, până spre 0...2 grade, în depresiunile Carpaților Orientali unde vor fi condiții de brumă. Dimineața și noaptea izolat se va forma ceață îndeosebi în Transilvania și Moldova.

**LA BUCUREŞTI**

Valorile termice vor fi apropiate de normalul climatologic al datei. Cerul va fi temporar noros, iar pe parcursul zilei vântul va avea ușoare intensificări, cu viteze de 40...45 km/h și noaptea va slăbi în intensitate. Temperatura maximă se va situa în jurul valorii de 24 de grade, iar cea minimă va fi de 7...11 grade.

1. ***CALITATEA APELOR***

Nu s-au înregistrat evenimente deosebite.

1. ***CALITATEA MEDIULUI***
2. **În domeniul aerului**

Nu s-au înregistrat evenimente deosebite.

1. **În domeniul solului și vegetației**

Nu s-au înregistrat evenimente deosebite.

1. **În domeniul supravegherii radioactivităţii mediului**

Nu s-au înregistrat evenimente deosebite.

1. **În municipiul Bucureşti**

Nu s-au înregistrat evenimente deosebite.

**DIRECȚIA COMUNICARE**